31993R0085
L 012/9
JURNALUL OFÍCIAL AL UNIUNII EUROPENE
REGULAMENTUL (CEE) NR. 85/93 AL COMISIEI
din 19 ianuarie 1993
privind agențiile de control în sectorul tutunului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2075/92 al Consiliului din 30 iunie 1992 de privind organizarea comună a pieței în sectorul tutunului brut (1), în special articolul 20 alineatul (8),
întrucât, în temeiul articolului 20 alineatul (2) din Regulamentul (CEE) nr. 2075/92, fiecare stat membru care produce mai mult decât o cantitate minimă trebuie să constituie o agenție cu scopul de a efectua anumite controale și alte îndatoriri legate de sistemul de ajutoare financiare acordate în sectorul tutunului; întrucât agenția trebuie să fie în măsură să efectueze sarcinile prevăzute de regulamentul respectiv; întrucât fiecare agenție trebuie în consecință să posede atribuțiile minime necesare pentru realizarea aceste sarcini;
întrucât, pentru a garanta aplicarea corectă și efectivă a reglementărilor în acest sector, la articolul 20 alineatul (3) din Regulamentul (CEE) nr. 2075/92 se precizează faptul că instituției trebuie să i se dea puteri depline de către statul membru în cauză pentru îndeplinirea sarcinilor; întrucât în această situație fiecare stat membru în cauză trebuie să confere inspectorilor agenției puteri astfel încât să poată cere informații și să poată efectua verificările care sunt necesare pentru îndeplinirea sarcinilor agenției;
întrucât supravegherea aplicării reglementărilor comunitare presupune verificarea caracteristicilor tutunului; întrucât, din această cauză, este necesar să li se permită inspectorilor să ia mostre din tutunul depozitat la persoanele supuse controlului;
întrucât, pentru eficiența controalelor, ar trebui luate măsuri pentru înființarea unor unități de control în cadrul fiecărei agenții;
întrucât statele membre în cauză trebuie să ia toate măsurile necesare pentru a proteja drepturile persoanelor supuse controalelor ale căror interese pot fi afectate de acestea;
întrucât agenția își desfășoară activitatea în cadrul unui program de activitate și al unui buget stabilite de statul membru în cauză, acționând în urma unei propuneri din partea agenției și după ce a consultat Comisia; întrucât ar trebui prevăzute conținutul minim al programului și mărimea bugetului, și de asemenea procedura de urmat pentru stabilirea și posibila lor ajustare;
întrucât, în conformitate cu articolul 20 alineatul (4) al doilea paragraf din Regulamentul (CEE) nr. 2075/92, Comisia trebuie să monitorizeze, în mod regulat, funcționarea și activitățile agențiilor; întrucât ar trebui stabilită o procedură prin care Comisia și statul membru în cauză să fie informate asupra desfășurării acestor activități;
întrucât, în vederea supravegherii, în mod corect, de către Comisie a funcționării și activităților agențiilor, ar trebui prevăzută posibilitatea reprezentării acesteia în cadrul agențiilor și stabilirea unor dispoziții detaliate pentru o astfel de participare;
întrucât Comunitatea contribuie la cheltuielile efective ale agențiilor; întrucât ar trebui, prin urmare, prevăzute proceduri legate de această finanțare, împreună cu procedurile privind orice acțiune de control aferentă;
întrucât articolul 20 alineatul (4) al treilea paragraf din Regulamentul (CEE) nr. 2075/92 prevede ca agenția să prezinte statului membru și Comisiei rapoarte periodice asupra activității pe care a întreprins-o; întrucât ar trebui fixate termene pentru prezentarea acestor rapoarte;
întrucât ar trebui prevăzute măsuri speciale pentru anul 1993 ca urmare a timpului necesar pentru constituirea agențiilor de control în statele membre producătoare;
întrucât măsurile prevăzute de prezentul regulament sunt conforme cu avizul Comitetului de gestionare a tutunului,
ADOPTĂ PREZENTUL REGULAMENT:
Articolul 1
(1) Agențiile de control prevăzute la articolul 20 alineatul (2) din Regulamentul (CEE) nr. 2075/92 sunt constituite de fiecare stat membru în cauză până la 30 aprilie 1993.
(2) Cu scopul de a asigura aplicarea corectă a reglementărilor comunitare în sectorul tutunului, agențiile trebuie, în conformitate cu programului de activitate, menționat la articolul 3, în special:
(a)
să efectueze verificări complete asupra tuturor livrărilor de tutun către unitățile prim- procesatoare;
(b)
să stabilească atestatul de control prevăzut la articolul 12 din Regulamentul (CEE) nr. 3478/92 al Comisiei (2);
(c)
să efectueze inspecții frecvente și neanunțate în unitățile prim-procesatoare;
(d)
să propună, dacă este cazul, aplicarea oricăror sancțiuni administrative sau juridice, ca urmare a acestor controale.
(3) Statul membru, din proprie inițiativă sau la cererea Comisiei, poate solicita agenției să efectueze:
(a)
orice alt control cerut de reglementările comunitare în sectorul în cauză;
(b)
anchete speciale în sectorul respectiv.
(4) Statul membru adoptă, cât mai curând posibil, măsurile necesare pentru a da curs constatărilor făcute de agenție.
Articolul 2
(1) Fiecărei agenții i se acordă capacitatea juridică necesară pentru a-și putea efectua sarcinile în conformitate cu legislația statului membru.
(2) Fiecărei agenții i se acordă, în cadrul programului de activitate și al bugetului menționate la articolul 20 alineatul (4) din Regulamentul (CEE) nr. 2075/92, autonomie în ceea ce privește recrutarea de personal și planificarea activității sale și de a efectua toate cheltuielile aferente.
(3) Numărul de angajați ai agenției, nivelul lor de pregătire și experiență, resursele puse la dispoziția lor și modul în care sunt organizate departamentele agenției sunt astfel prevăzute încât să permită îndeplinirea sarcinilor acesteia. Mai precis, personalul responsabil cu controalele are cunoștințele tehnice și experiența necesare care să îi permită să efectueze controalele prevăzute la alineatul (4), în special în ceea ce privește evaluările datelor agronomice, controalele tehnice ale producției și procesării și verificarea datelor economice și a evidenței operative și a situației contabilei.
(4) Pentru a efectua îndatoririle atribuite lor în conformitate cu articolul 20 alineatul (4) din Regulamentul (CEE) nr. 2075/92, statul membru în cauză acordă oficialilor autoritatea necesară pentru a obține orice informație sau probă și pentru a efectua orice verificare ca ar putea fi necesară în cadrul inspecției producătorilor, grupurilor de producători, a unităților de procesare și a oricăror altor persoane supuse reglementărilor în cadrul sectorului în cauză și în special dreptul de a lua mostre din tutunul deținut de persoanele fizice sau juridice inspectate.
(5) Fiecare agenție organizează o unitate internă de audit care face controale neanunțate ale activității celorlalte unități și se asigură, în special, că atestatele de control sunt emise în mod corect.
(6) Fiecare stat membru ia toate măsurile necesare pentru a proteja drepturile persoanelor fizice și juridice supuse controalelor care le sunt acordate de legislația națională.
(7) Fiecare stat membru recunoaște constatările oficialilor ca având putere probatoare în cadrul legislației sale naționale.
Articolul 3
(1) Începând cu 1993, agenția propune, în fiecare an, un program de activitate și un buget estimativ. Programul de activitate asigură că persoanele fizice și juridice incluse în regimul de control constituie o selecție reprezentativă. Programul de controale se stabilește pe baza unei analize de risc a sectoarelor și regiunilor de producție.
(2) Programul de activitate include:
(a)
un plan al activității de control pe care agenția planifică să o îndeplinească;
(b)
o listă a tuturor celorlalte activități care trebuie efectuate la solicitarea statului membru sau a Comisiei, în temeiul articolului 1 alineatul (3);
(c)
detalii privind instruirea propusă a personalului;
(d)
o listă a oficialilor responsabili cu menținerea legăturii cu Comisia.
Agenția indică, în plus, numărul estimat de zile lucrate de fiecare angajat, necesare în fiecare domeniu de activitate din programul de activitate și un calendar al desfășurării activităților.
(3) Bugetul agenției include următoarele titluri, fiecare dintre ele trebuind tratate într-un mod destul de detaliat:
1.
lista posturilor;
2.
cheltuielile de personalul;
3.
cheltuielile administrative;
4.
cheltuielile pentru proiecte individuale;
5.
cheltuielile de investiții;
6.
alte cheltuieli;
7.
veniturile de la statul membru în cauză;
8.
contribuția Comunității, în temeiul articolului 20 alineatul (5) din Regulamentul (CEE) nr. 2075/92;
9.
alte venituri.
(4) Agenția ține cont, la elaborarea proiectului de program de activitate și a bugetului estimativ, de frecvența controalelor cerute de legislația comunitară, de experiența câștigată în anii precedenți și, fără a aduce atingere responsabilităților statului membru în cauză, de orice observații sau comentarii făcute de Comisie înainte de elaborarea proiectului.
Articolul 4
(1) Agenția înaintează proiectul său de program de activitate și bugetul estimativ statului membru în cauză, până la data de 15 august a fiecărui an. Statul membru, pe baza proiectului, elaborează programul de activitate și bugetul estimativ și le înaintează Comisiei până la data de 15 septembrie a fiecărui an.
Comisia poate, în termen de 30 zile și fără a aduce atingere responsabilităților statului membru în cauză, să solicite acestuia să introducă orice schimbare în buget și în programul de activitate pe care o consideră necesară pentru punerea corespunzătoare în aplicare a dispozițiilor comunitare în sectorul tutunului.
(2) Statul membru în cauză adoptă programul definitiv de activitate și bugetul agenției până la data de 31 octombrie a fiecărui an și le înaintează de îndată Comisiei.
(3) Statul membru poate modifica, dacă este cazul, programul de activitate și bugetul agenției pe parcursul anului, pentru a face controalele mai eficiente, cu condiția aprobării Comisiei și în cazul în care suma globală înscrisă în buget nu crește din această cauză.
(4) În cazul apariției unei situații excepționale în care există un risc de fraudă care ar pune în mod serios în pericol punerea în aplicare corectă a reglementărilor comunitare în sectorul tutunului, agenția informează statul membru în cauză și Comisia. În acest caz, agenția poate să modifice planul și activitatea de control după ce a obținut acordul statului membru în cauză. Acel stat membru informează de îndată Comisia.
În cazul în care, pe parcursul unui anumit an, agenției i se cere de către statul membru sau de către Comisie să efectueze anchete speciale, programul de activitate și bugetul se modifică în consecință. Procedura prevăzută la alineatele (1) și (2) se aplică mutatis mutandis la introducerea unor astfel de modificări.
Articolul 5
(1) Pentru ca oficialii Comisiei, în conformitate cu dispozițiile articolului 20 alineatul (4) al doilea paragraf din Regulamentul (CEE) nr. 2085/92, să poată controla activitatea agenției, agenția înaintează, până la data de 15 a fiecărei luni, statului membru în cauză și Comisiei programul de activitate pentru luna următoare. Agenția notifică, de asemenea, Comisia și statul membru în cauză, de îndată, cu privire la orice schimbare în punerea în aplicare a programului de activitate lunar.
(2) Agenția înaintează, la 30 de zile după sfârșitul fiecărui trimestru, statului membru și Comisiei un raport de sinteză asupra activității sale împreună cu un raport financiar care indică situația fluxului financiar și cheltuielile angajate la fiecare capitol al bugetului și o declarație privind sancțiunile administrative sau juridice propuse ca rezultat al inspecțiilor efectuate pe durata acelui trimestru.
(3) Reprezentanții Comisiei, ai statului membru în cauză și ai agenției se reunesc cel puțin o dată la trei luni pentru a examina activitatea realizată de agenție și activitatea pe care intenționează să o realizeze în viitor, rezultatele acestei activități și funcționarea generală a agenției.
(4) Comisia poate lua parte la deliberările organului de conducere a agenției. În acest scop, agenția transmite Comisiei prin telex sau fax, cu 15 zile înainte de data fiecărei întâlniri a organului său de supraveghere sau de conducere, data reuniunii, ordinea de zi și orice documente care urmează să fie discutate. Reprezentantul Comisiei nu participă la vot.
Articolul 6
(1) Statul membru în cauză transmite Comisiei, până la data de 31 mai a fiecărui an, contul de venituri și cheltuieli pe anul precedent împreună cu un raport al autorității guvernamentale responsabile cu supravegherea instituției.
(2) În termen de cel mult șase luni de la data menționată la alineatul (1), Comisia ia o decizie privind suma care reprezintă cheltuielile efective ale agenției care trebuie acordate statelor membre producătoare pentru anul în cauză. Această sumă, mai puțin plățile în avans menționate la alineatul (4) și la articolul 8 alineatul (3), se plătește după ce se stabilește că agenția și-a îndeplinit atribuțiile.
(3) Pentru a controla contul de venituri și cheltuieli, oficialii Comisiei au dreptul să acceseze înregistrările financiare ale agenției și documentele justificative.
(4) Suma care reprezintă cheltuielile de funcționare ale agenției pe durata unui an este acceptată de Comisie și de statul membru în cauză pe baza bugetului estimativ al agenției. Comisia poate, cu toate acestea, să modifice tranșele lunare având în vedere ritmul cheltuielilor agenției calculat pe baza cifrelor din rapoartele trimestriale menționate la articolul 5 alineatul (2).
Articolul 7
Agenția trimite rapoartele menționate la articolul 20 alineatul (4) al treilea paragraf din Regulamentul (CEE) nr. 2075/92 în termen de 30 zile de la sfârșitul fiecărui trimestru.
Articolul 8
(1) Proiectul de program de activitate și bugetul estimativ pentru 1993 sunt elaborate de statele membre în cauză în conformitate cu articolul 3 alineatele (2) și (3) și se înaintează Comisiei până la 30 aprilie 1993.
Proiectul de program de activitate include planul de recrutare de personal pentru anul în cauză.
Activitățile propuse ale agenției, inclusiv activitatea de control, trebuie să fie în acord cu planul de recrutare și cu programul de instruire planificat.
Statele membre transmit Comisiei, cu aceeași ocazie, statutul propus pentru agenție. Acesta trebuie să includă o procedură de recrutare de personal care oferă garanții suficiente că obiectivele propuse la articolul 2 alineatul (3) vor fi îndeplinite.
În termen de 30 zile Comisia poate solicita statului membru, fără a aduce atingere responsabilităților acestuia, să facă orice schimbare în buget sau program pe care o consideră adecvată și prezintă eventualele sale comentarii asupra statului.
(2) Statul membru în cauză adoptă programul de activitate și bugetul pe 1993 până la 31 mai 1993.
(3) După ce primește proiectul cu programul de activitate și bugetul estimativ pe 1993 Comisia poate, pe baza acestuia și pentru a facilita constituirea agenției, să avanseze statului membru suma costului de constituire a agenției.
Articolul 9
Statele membre în cauză efectuează controalele prevăzute de reglementările comunitare în conformitate cu procedurile existente, până la data la care agenția este în situația de efectua toate îndatoririle și controalele care i se atribuie.
Articolul 10
Statele membre informează Comisia cu privire la măsurile luate în conformitate cu prezentul regulament.
Articolul 11
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 ianuarie 1993.